MØTEBOK TRØGSTAD OG BÅSTAD MENIGHETSRÅD 10.09.2025

|  |  |
| --- | --- |
| **Råd** | Trøgstad og Båstad menighetsråd |
| **Møtedato** | Onsdag 10. september 2025  |
| **Møtetid** | Kl 18.00  |
| **Møtested** | Kirkestallen  |

**Til stede:** Berit Movik Lo, Kjersti Marken, Åshild Moen Arnesen, Tone Torp Andresen, Ellen Løchen Børresen.

**Meldt forfall:** Cicilie Klethagen Langstad, Tormod Karlsen, Anita Berget og Inger Lise Kåen Haugen.

**Sak 36/25 Godkjenning av møtebok fra forrige møte og godkjenning av innkalling til dette møte.**

Bemerkning til innkallingen: Det sto feil årstall i sak 41/25. To saker hadde samme saksnummer. Dette ble rettet opp.

 **Vedtak:** Innkalling godkjennes med endringer nevnt og møtebok godkjennes.

**Sak 37/25 Menighetsbarnehagen**

Menighetsrådet hadde besøk av menighetsbarnehagens styreleder Rita Østbye og styrer Bjørn Brustugun. De orienterte om driften i barnehagen.

Styrer Bjørn Brustugun kunne fortelle at menighetsbarnehagen er godt i gang i høst. Det er 10 barn på stor avdeling, 14 barn på småbarnsavdeling. Barnehagen har det mannskapet som trengs, og måtte justere mannskapet noe på grunn av noen færre barn enn i fjor. De ansatte er godt rutinerte folk som liker å være på jobb, og det oppleves som at de ansatte har et godt utviklingsarbeid sammen med Indre Østfold kommune og de deltar på utviklingspakker/kurs. Det er fokus på psykososialt barnehagemiljø for tiden. Det er et skjæringspunkt mellom inntekter og utgifter, og det vil bli et lite underskudd per måned fremover, da det trengs to barn til for å gå i pluss. Man vet for øvrig om to barn til som ønsker å gå i denne barnehagen.D Det er godt samarbeid med foreldre, og det skal være foreldremøte denne uka. Det er ønskelig med stor involvering av foreldre, alt fra dugnad til at de deltar i arbeidet med psykososialt arbeid, slik at de får et eieforhold til barnehagen.

Årsaken til at det er færre barn, antydes å være at flere enn tidligere har ikke søkt barnehageplass, men er hjemme med barna. Noen barn har oppstart i mars.

Det er plass til 4-5 barn til på hver avdeling, og det jobbes med å fylle opp plassene. Soknepresten deler ut brosjyrer om barnehagen i de sammenhenger det er naturlig. Styrer forteller at de ansatte ønsker å ha fremdrift og utvikling, og at det drives kompetansehevingsarbeid. Barnehagen har samarbeid med flere lokale aktører. De har også fått på plass jakker med trykk på som gjør at man er synlig i lokalsamfunnet. Det jobbes med å få opp noen småhus utenfor barnehagen, slik at det blir et lekemiljø ut av det

Første mandag i måneden er barnehagen i kirken. Det er også vandring i kirkene til jul og liknende. Barnehagen har fokus på sang og det å fremheve kristne høytider, i tråd med barnehagens vedtekter. Det er blitt vurdert å kutte åpningstid, men enn så lenge holdes det åpent slik det har vært, 06.30-17.00. Alle ungene blir levert på en avdeling, slik at det er forsvarlig bemanning. Legger bemanning etter statistikken når det trengs.

Økonomi/likividitet:

Det ligger an til 150.000,- i overskudd for Menighetsbarnehagen per 31.08, men det vil gå underskudd noen måneder nå. Til tross for dette, vil året sett under ett gå med overskudd. Det er bemanning som er dyrt, og man må være forsiktig med å sette inn vikarer ved sykdom. Det skal være tre barn per ansatt på småbarnsavd., seks barn per ansatt på storbarnsavdeling. Det er hele tiden en avveining å ha nok folk versus kostnad av bemanning. Styreleder kommenterer at styret er veldig fornøyd med å ha ansatt den styreren som er ansatt.

Spørsmål fra menighetsrådet: Hvordan går det med saken mellom FR og barnehagen? Styreleder forteller at de ønsker å reforhandle en avtale med FR om KLP-utbetalingen, og heller utbetale den sykepengerefusjonen. Går ikke konkurs ved å betale summen på 70.000,-.

Spørsmål fra menighetsrådet: Har barnehagen noe forventning til menighetsrådet?

Styreleder sa at de ønsker at menigehtsrådet må ha i bakhodet at en i styret har sagt ja til ett år, og at menighetsrådet må ta kontakt med henne for å sikre videre deltakelse i styret. Det ønskes også ytterligere én til til styret.

Flere i menighetsrådet synes redegjørelsen om barnehagens drift og økonomi høres bra ut. Menighetsrådet er opptatt av økonomi, og er glade for at styret og barnehagens ansatte er på for å sikre en forsvarlig drift. Menighetsrådet kommenterte også at det er positivt at det er så god kontakt mellom barnehagen og de ansatte i kirken, og at ledelsen ser at dette er veldig viktig.

Generalforsamling er i planlagt i april. Det ble også rettet en takk til Børre Børresen i tilknytning til dreneringen rundt barnehagen.

Vedtak: Samtalen tas til orientering.

**Sak 38/25 Orienteringssaker**

* Solidus status: Daglig leder Åshild holder på å jobbe på med oppsett av nettbutikken på nettsidene. Det er nå mulig å klikke seg inn der og gi via vipps og faktura. Avtalegiroavtale jobbes med. Det har vært et møte mellom daglig leder og frivillig i Askim menighet, Anne Marken Gihlemoen, som har erfaring fra foundraising og som skal bidra på dette feltet for Askim menighet.
* Det er kommet en ivitasjon til møte for menighetsråd i hele prostiet 28. oktober på MMHB. Det er biskop Kari Alvsvåg som inviterer. Vedlagt invitasjon. Tone tar ansvar og hører med de andre som ikke er på møtet om de har mulighet til å komme. Åshild melder de som har mulighet på til denne samlingen.
* Frivilligfesten 7. oktober er i rute. Invitasjon sendt ut. Frist for påmelding 2. oktober.
* 50års-konfirmanter 28. september i Båstad kirkestue – oppdatering: 7 påmeldte per i dag. Bør være minst 10 for at det skal gå rundt. Fristen er ikke gått ut ennå.
* Møte mellom menighetsrådet og de ansatte 9. september ble utsatt på grunn av sykdom. Ny dato er tirsdag 25. november 10.30-15.30.
* Oppfølging fra forrige møte i MR:
	+ Vasking av kapellet ved Båstad kirke: To i rådet kan tenke seg å vaske litt innimellom, Tone og Cicilie. De finner et tidspunkt for dette.
	+ De gamle kirkestolene: Nå står de i Trøgstad kirke. Det kom forslag om å skrive søknad til Riksantikvaren om støtte til å restaurere stolene: <https://www.riksantikvaren.no/tilskudd/oversikt-over-tilskuddsordninger/tilskudd-til-konservering-av-kirkekunst/> Denne saken tas opp ved et senere møte, januar 2026.

Vedtak: Sakene tas til orientering.

**Sak 39/25 Ressursgjennomgang i Indre Østfold kirkelige fellesråd – revidering**

Høsten/vinteren 2024/2025 har Indre Østfold kirkelige fellesråd hatt en gjennomgang av sine ressurser. Alle team/avdelinger, stab og menighetsråd ble utfordret på spørsmål som gjaldt innad i organisasjonen; stolthet og verdier, endring, ressurser, erfaringsdeling.

Parallelt har ansatte jobbet med visjon og verdier etter et allmøte i november 2024. Det ble nedsatt en arbeidsgruppe som har jobbet videre med dette. Resultatet av dette arbeidet ble presentert på et nytt allmøte i juni 2025. Menighetsrådet blir bedt om å komme med innspill om dokumentet, spesielt punktet til slutt «Forslag til vedtak» der følgende endringer vurderes for fremtiden, jmfr innspill fra menighetsrådene, teamene og ledergruppa:

* Økning fra 80% til 100% stilling KUL Hobøl
* Økning fra 90% til full stilling KUL Eidsberg
* Tilføre 20% stillingsressurs til gravplass avdelingen
* Behov for økt satsing på kommunikasjonsfaglig ressurs
* Behov for økt satsing på byggrådgiverressursen
* Arbeide for å styrke det diakonale arbeidet i fellesrådsområdet, både gjennom samarbeid og gjennom arbeid for å øke ressursen.

Forslaget til vedtak oppfattes litt uklart. Betyr økning stilling reduksjon andre steder? Daglig leder påpekte at det ikke nødvendigvis betyr å redusere, men bruke ressursene bredere i hele fellesrådsområdet, eller holde noen stillinger vakante om det er behov for det. Trøgstad og Båstad menighetsråd uttrykte at de er svært glade for å ha DL-ressursen. Menighetsrådet ser også at det er et større trykk på mennesker og innflytting i Spydeberg og Hobøl-området, men er usikre på om dette vil holde seg over tid. Menighetsrådet mener det er god ressursforvaltning å bruke ressursene som er tilgjengelig lurere, på tvers og bredere i FR-området, samtidig som relasjonsarbeid på stedet også er viktig.

Vedtak: Menighetsrådet ser verdien av at ansatte i enkelte situasjoner kan arbeide på tvers av soknegrensene for å utnytte kompetansen og målrette den best mulig. Dette ser menighetsrådet også i lys av at det kan se ut til at det kan bli reduksjon i midlene fremover. Samtidig understreker Trøgstad og Båstad menighetsråd at dette ikke må gå på bekostning av dagens tilbud og det viktige relasjonsarbeidet i soknene.

**Sak 40/25 Halvårsrapport menigheten**

Menighetens regnskap for 1. halvdel av året ble lagt fram i møtet.

Vedtak: Regnskapet tas til orientering.

**Sak 41/25 Innspill til fellesrådets budsjett for 2026 og rullering av økonomiplan**

Menighetsrådet ble bedt om å komme med innspill til fellesrådets budsjett for 2026 og rullering av økonomiplan/investeringsplan (2025- 2031).

Vedtak: Menighetsrådet ønsker å spille inn følgende for fellesrådets budsjett for 2025:

* Innvendig oppussing av Båstad kapell
* Forbedre gjerdet rundt Trøgstad kirkegård og kirkestallen
* Forbedre inngangspartiet ved Kirkestallen (råte)
* Inngangsparti på Kirkestallen: Det må skiftes panel, ny trapp/rampe. Skifte panel på resten av bygget. Bytte tre vinduer i storesalen.
* Toalett i Båstad kirke
* Bedre skjerm- og prosjektorløsning i Båstad kirke
* Nye bord i Kirkestallen

**Sak 42/25 Gudstjenesteplanen**

Frist for å sende inn gudstjenesteplanen for 1.halvår 2026 er satt til 15.oktober. Soknepresten kommenterte forslaget som er laget.

Følgende kommentarer til den fremlagte planen kom:

Det er ikke gudstjeneste 8. februar på askeonsdagsgudstj.

Det er ikke gudstjeneste søn 3. mai, går ut pga fredagens 1.mai-gudstjeneste.

Gudstjenesten 10. mai i Båstad kirke blir kl. 11, med mulighet for dåp.

Vedtak: Gudstjenesteplanen oversendes gudstjenesteutvalget, som behandler planen på neste møte. Menighetsrådet gir gudstjenesteutvalget fullmakt til å vedta gudstjenesteplanen med de innspill som kom på menighetsrådsmøtet, og videresender planen deretter til kirkekontoret.

**Sak 43/25 Oppfølging av ledere i utvalg og andre ledere i menighetens arbeid**

Arbeidsutvalget ønsker å jobbe mer med oppfølging av frivillige medarbeidere, og innkaller til et møte med alle ledere (omkring 15-20 personer) og menighetsrådet mandag 10. november kl. 18. Hensikten er å samle ledere og ha tid til å snakke om arbeidet i menigheten. Slike møter ble jevnlig arrangert tidligere i menigheten.

Vedtak: Menighetsrådsleder inviterer til samlingen.

**Sak 44/25: Søknad om permisjon**

Patrick Tveter Hegerstrøm har søkt om permisjon ut menighetsrådsperioden.

 Vedtak: Menighetsrådet innvilger søknaden.

**Sak 45/25 Eventuelt**

MR-møtet med 16. oktober utgår, pga samlingen 28. oktober i Mysen. Det oppfordres til å delta her. Årsaken er også fordi det ikke er noen presserende saker, og mange andre møtepunkter.

Berit Movik Lo Åshild Moen Arnesen

Leder i menighetsrådet Referent/Daglig leder